《金缕曲 题马贞女诵光遗照》
清代·顾翎

苦鹤瑶天泣。洒秋风、苍崖窅窅，冷薶残魄。果是忧昙才一见，已见冰霜高节。

谁更写、愁红怨碧。剩得缠绵词一卷，唱秋坟、山鬼应啼血。

黄鹄眼、泪潜滴。

春容依约还如昔。爇心香、莲华供奉，庄严仙骨。情到十分原殉义，历遍粉灰香劫。

抵多少、生天成佛。只我伤心缘甚事，断肠碑、怕检胭脂。

华月冷、度帘隙。

作者简介：顾翎（1776—？），字羽素，无锡人。顾敏恒女，泾县知县顾翰姊，杨敏勋室。幼习为诗，兼工长短句，性爱梅颜，所居曰绿梅影楼。作填词图，一时名公才媛应题甚夥。